Parlamentul  României

[image: image1.png]FOMANIA




Comisia pentru buget,

Nr. 534

AVIZ

asupra propunerii legislative privind reînfiinţarea comunei 

Sâmbăta de Sus, judeţul Braşov
Cu adresa nr. 416 din 5.11.2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind reînfiinţarea comunei Sâmbăta de Sus, judeţul Braşov.

In urma examinării, în şedinţa din data de 19.11.2002, Comisia, cu unanimitate de voturi, a hotărât supunerea spre dezbaterea şi adoptarea Plenului Camerei Deputaţilor a  proiectului de Lege în forma prezentată cu următoarele observaţii:

Propunerea legislativă are ca obiect de reglementare înfiinţarea comunei Sâmbăta de Sus, judeţul Braşov, această localitate fiind în prezent sat component al comunei Voila.

Menţionăm că la propunerea legislativă au fost anexate procesele verbale privind rezultatele referendumului local care a avut loc la data de 23.06.2002 referitor la înfiinţarea comunei Sâmbăta de Sus, îndeplinindu-se prevederile art. 5 din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, publicată în Monitorul Oficial al României, Partea I, nr. 408 din 24 iulie 2001, precum şi prevederile art. 13 alin. (3) din Legea nr. 3/2000 privind organizarea şi desfăşurarea referendumului.

De asemenea, au fost avute în vedere şi prevederile înscrise în Anexa nr. IV din Legea nr. 351/2001, referitoare la elementele şi nivelul de dotare al localităţilor rurale, precum şi condiţiile înscrise la pct. 4.0, care trebuie îndeplinite atât de comuna Sâmbăta de Sus, care se înfiinţează, cât şi de comuna Voila, care rămâne după desprinderea noii comune.

În vederea adoptării iniţiativei legislative,  propunem modificarea titlului şi reformularea articolului 1 în două articole distincte, după cum urmează:

“Lege pentru înfiinţarea comunei Sâmbăta de Sus, judeţul Braşov, prin reorganizarea comunei Voila.”

“Art. 1 – (1) Se înfiinţează comuna Sâmbăta de Sus, judeţul Braşov, având în componenţă satul Sâmbăta de Sus şi Staţiunea Climaterică Sâmbăta, prin reorganizarea comunei Voila, din acelaşi judeţ.

(2) Reşedinţa comunei Sâmbăta de Sus se stabileşte în satul Sâmbăta de Sus.

Art. 2 – (1) Comuna Voila, în urma reorganizării prevăzute la art. 1, va avea în componenţă satele Voila, Sâmbăta de Jos, Cincşor, Dridif, Voivodeni şi Ludişor.

(2) Reşedinţa comunei Voila este în continuare în satul Voila.”

